ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Σεπτεμβρίου 2007 σχετικά με την τροποποίηση της απόφασης 2007/554/ΕΚ για τη λήψη ορισμένων μέτρων προστασίας από τον αφθώδη πυρετό στο Ηνωμένο Βασίλειο [κοινοποιηθείσα υπό τον αριθμό Ε(2007) 4301] (Κείμενο που παρουσιάζει ενδιαφέρον για τον ΕΟΧ) (2007/608/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, Εκτιμώντας τα ακόλουθα: (1) Η απόφαση 2007/554/ΕΚ της Επιτροπής, της 9ης Αυγούστου 2007, για τη λήψη ορισμένων μέτρων προστασίας από τον αφθώδη πυρετό στο Ηνωμένο Βασίλειο (3) εκδόθηκε μετά την πρόσφατη εκδήλωση εστιών αυτής της νόσου στο εν λόγω κράτος μέλος. Η απόφαση αυτή θα εφαρμόζεται έως τις 15 Σεπτεμβρίου 2007. (2) Η απόφαση 2007/554/ΕΚ καθορίζει τις περιοχές υψηλού και χαμηλού κινδύνου στα προσβληθέντα κράτη μέλη και απαγορεύει την αποστολή ευπαθών ζώων από τις περιοχές υψηλού και χαμηλού κινδύνου και την αποστολή προϊόντων που προέρχονται από ευπαθή ζώα από τις περιοχές υψηλού κινδύνου. Η απόφαση θεσπίζει επίσης του κανόνες που διέπουν την αποστολή, από αυτές τις περιοχές, ασφαλών προϊόντων τα οποία είτε είχαν παραχθεί πριν από την επιβολή των περιορισμών από πρώτες ύλες που προέρχονταν από περιοχές εκτός των περιοχών στις οποίες είχαν επιβληθεί αυτοί οι περιορισμοί ή είχαν υποστεί επεξεργασία η οποία είχε αποδειχθεί αποτελεσματική για την αδρανοποίηση πιθανού ιού αφθώδους πυρετού. (3) Έως τις 15 Σεπτεμβρίου 2007 τα παραρτήματα I και II της απόφασης 2007/554/ΕΚ περιορίζουν τις περιοχές υψηλού και χαμηλού κινδύνου εντός της περιμέτρου της ενοποιημένης ζώνης επιτήρησης που είχε δημιουργηθεί περιμετρικά των δύο εστιών αφθώδους πυρετού που είχαν επιβεβαιωθεί στις αρχές Αυγούστου του 2007 και η οποία είχε διατηρηθεί έως τις 8 Σεπτεμβρίου σύμφωνα με το άρθρο 44 της οδηγίας 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και την τροποποίηση της οδηγίας 92/46/ΕΟΚ (4). (4) Μετά την εκδήλωση νέας εστίας αφθώδους πυρετού στις 12 Σεπτεμβρίου 2007 στη Μεγάλη Βρετανία εκτός των περιοχών που παρατίθενται στα παραρτήματα I και II της απόφασης 2007/554/ΕΚ, το Ηνωμένο Βασίλειο έλαβε μέτρα στο πλαίσιο της οδηγίας 2003/85/ΕΚ του Συμβουλίου και εφάρμοσε περαιτέρω μέτρα στις προσβληθείσες περιοχές. (5) Η κατάσταση σχετικά με τον αφθώδη πυρετό στο Ηνωμένο Βασίλειο ενδέχεται να θέσει σε κίνδυνο τις αγέλες άλλων κρατών μελών, ενόψει της εμπορίας ζώντων δίχηλων ζώων και της διάθεσης ορισμένων προϊόντων τους στην αγορά. (6) Δεδομένης της κατάστασης της νόσου στο Ηνωμένο Βασίλειο, κρίνεται αναγκαίο να εξασφαλιστεί ότι η απόφαση 2007/554/ΕΚ θα τροποποιηθεί πριν από τις 15 Σεπτεμβρίου 2007 έτσι ώστε να παραταθεί η εφαρμογή της τουλάχιστον έως τις 15 Οκτωβρίου 2007 και να διευρυνθούν οι περιοχές που υπόκεινται σε περιορισμούς με βάση την επιδημιολογική κατάσταση. (7) Ως εκ τούτου, η απόφαση 2007/554/ΕΚ πρέπει να τροποποιηθεί αναλόγως. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2007/554/ΕΚ τροποποιείται ως εξής: 1) Στο άρθρο 17, η φράση «15 Σεπτεμβρίου 2007» αντικαθίσταται από τη φράση «15 Οκτωβρίου 2007». 2) Τα παραρτήματα I και II αντικαθίστανται από το κείμενο του παραρτήματος της παρούσας απόφασης. Άρθρο 2 Τα κράτη μέλη τροποποιούν τα μέτρα που διέπουν τις εμπορικές συναλλαγές έτσι ώστε να συμμορφώνονται τα μέτρα αυτά με την παρούσα απόφαση. Ενημερώνουν αμέσως την Επιτροπή σχετικά. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 13 Σεπτεμβρίου 2007.

[Source: multi_eurlex | Tokens: 3774]